**Ministru kabineta rīkojuma projekta**

**"** **Grozījumi Koncepcijā par korupcijas risku samazināšanu valsts pārvaldes iestādēs un pašvaldībās "sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2012.gada 13.februāra rīkojuma Nr. 72 „Par koncepciju par korupcijas risku samazināšanu valsts pārvaldes iestādēs un pašvaldībās” (turpmāk – Rīkojums) 2. un 4.punkts. |
| 2. | Pašreizējā situācija un problēmas | Ar Rīkojumu tika apstiprināta Korupcijas novēršanas un apkarošanas biroja (turpmāk – Birojs) izstrādātā koncepcija „Par korupcijas risku samazināšanu valsts pārvaldes iestādēs un pašvaldībās” (turpmāk – Koncepcija), vienlaicīgi Rīkojuma 2.punktā paredzot uzdevumu Birojam izstrādāt tiesību akta projektu par iekšējās kontroles prasībām korupcijas novēršanas jomā, jo uz Koncepcijas apstiprināšanas brīdi nebija ārējā normatīvā akta, kas regulētu iekšējās kontroles prasības. Pēc Koncepcijas apstiprināšanas 2012.gada 8.maijā tika pieņemti Ministru kabineta noteikumi Nr.326 „Noteikumi par iekšējās kontroles sistēmu tiešās valsts pārvaldes iestādēs”. Minētie noteikumi ir izdoti saskaņā ar Valsts pārvaldes iekārtas likuma 17.panta sesto daļu un tie nosaka iekšējās kontroles sistēmas pamatprasības un tās izveidošanas, uzraudzības un uzlabošanas kārtību tikai tiešās pārvaldes iestādēs.  Lai konkrētāk noteiktu veicamos korupcijas novēršanas pasākumus, Birojs izstrādāja Ministru kabineta noteikumu projektu „Grozījumi Ministru kabineta 2012.gada 8.maija noteikumos Nr.326 „Noteikumi par iekšējās kontroles sistēmu tiešās pārvaldes iestādēs” (izsludināts 2013.gada 17.janvāra Valsts sekretāru sanāksmē ar Nr.VSS-49), par kuru tika saņemti vairāki būtiski iebildumi, kā arī konceptuāls iebildums, ka Valsts pārvaldes iekārtas likumā deleģējums ir izdot tikai pamatprasības. Tādējādi minētie noteikumi tika atsaukti.  Ievērojot to, ka minētajos noteikumos iekļautās normas par korupcijas un interešu konflikta izveidošanās risku novēršanu nepieciešams papildināt, konkrētāk nosakot veicamos korupcijas novēršanas pasākumus, tai skaitā kontroles pasākumus valsts pārvaldes iestādēs, lai iestāžu vadītājiem tiktu dotas skaidras norādes par veicamo pasākumu saturu, kā arī to, ka Koncepcijas apstiprināšanas brīdī nebija pieņemti Ministru kabineta 2012.gada 8.maija noteikumi Nr.326 „Noteikumi par iekšējās kontroles sistēmu tiešās pārvaldes iestādēs”, nepieciešams papildināt Koncepcijas projektu.  Rīkojuma 4.punktā Birojam tika uzdots izstrādāt un iesniegt noteiktā kārtībā Ministru kabinetā attiecīgus tiesību aktu projektus, lai nodrošinātu atklātību un brīvu konkurenci valsts un pašvaldību institūciju un kapitālsabiedrību personāla atlasē.  2013.gada 6.februārī Ministru kabinets ar rīkojumu Nr.48 „Par valsts pārvaldes cilvēkresursu attīstības koncepciju" apstiprināja minētās koncepcijas risinājuma 1.variantu un uzdeva Valsts kancelejai līdz 2014.gada 1.janvārim iesniegt Ministru kabinetā likumprojektu par nodarbinātības attiecībām valsts tiešajā pārvaldē. No Valsts pārvaldes cilvēkresursu attīstības koncepcijā minētā (2.punkts; 2.4.2.punkts) izriet, ka šajā likumprojektā tiks regulēta arī atlases kārtība tiešās valsts pārvaldes iestādēs, uz pašvaldībām to attiecinot tikai ieteikumu veidā, bet uz publisko personu kapitālsabiedrībām, to vispār neattiecinot. Minētais jautājums ir saistīts ar Koncepcijā par korupcijas risku samazināšanu valsts pārvaldes iestādēs un pašvaldībās un Rīkojumā noteikto, jo arī Rīkojums paredz izstrādāt normatīvo aktu par darbinieku atlasi visās valsts pārvaldes un pašvaldības iestādēs. Ievērojot minēto, nepieciešams nodrošināt, lai abu uzdevumu izpilde būtu saskaņota, tāpēc nepieciešams aktualizēt Koncepciju. Vienlaikus, lai īstenotu Satversmes 101.pantā paredzētās tiesības ikvienam Latvijas pilsonim pildīt valsts dienestu, ir nepieciešams izstrādāt regulējumu arī attiecībā uz pašvaldībām un valsts un pašvaldību kapitālsabiedrībām, paredzot personāla atlasi, kas balstīta uz efektivitātes un atklātības principiem un tādiem objektīviem kritērijiem, kā nopelni, taisnīgums un spējas. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Projekts paredz aktualizēt Koncepciju atbilstoši Valsts pārvaldes cilvēkresursu attīstības koncepcijai, norādot uz Valsts kancelejas izstrādājamo Likumprojektu par nodarbinātības attiecībām tiešajā valsts pārvaldē un šā uzdevuma izpildi vairs neuzliekot Birojam.  Projekts paredz arī precizēt uzdevumu izpildi saistībā ar normatīvo regulējumu par iekšējās kontroles korupcijas risku un interešu konfliktu risku novēršanai izstrādi, nosakot, ka sākotnēji nepieciešams izstrādāt deleģējumu Ministru kabineta noteiktumu izstrādei Valsts pārvaldes iekārtas likumā, kas papildus iekšējās kontroles pamatprasībām, paredz izstrādāt arī speciālas prasības korupcijas risku un interešu konflikta risku novēršanai. |
| 5. | Projekta izstrādē iesaistītās institūcijas | Projekts šo jomu neskar. |
| 6. | Iemesli, kādēļ netika nodrošināta sabiedrības līdzdalība | Sabiedrības līdzdalība Ministru kabineta rīkojuma projekta izstrādē nebija nepieciešama, jo tas neparedz konceptuāla rakstura izmaiņas Koncepcijas dokumentā, kā arī tas nav attiecināms uz sabiedrības atsevišķu grupu vai sabiedrības stāvokli kopumā. |
| 7. | Cita informācija | Nav. |

*Anotācijas II, III, V un VI sadaļa – nav attiecināmas.*

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Projekts virzāms vienlaicīgi ar Ministru kabineta rīkojuma projektu „Grozījumi Ministru kabineta 2012.gada 13.februāra rīkojumā Nr.72 “Par Koncepciju par korupcijas risku samazināšnu valsts pārvaldes iestādēs un pašvaldībās”. |
| 2. | Cita informācija | Nav |

*Anotācijas V un VI sadaļa – nav attiecināmas.*

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ar Ministru kabineta rīkojumu tiek veiktas precizējošas izmaiņas Koncepcijas dokumentā par pasākumiem, kuru izpildi nodrošinās Korupcijas novēršanas un apkarošanas birojs, Vides aizsardzības un reģionālās attīstības ministrija un Ekonomikas ministrija. |
| 2. | Projekta izpildes ietekme uz pārvaldes funkcijām | Projekts šo jomu neskar |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar. |
| 6. | Cita informācija | Nav. |

Ministru prezidents V. Dombrovskis

Vizē Korupcijas novēršanas un

apkarošanas biroja priekšnieka p.i. I.Jurča

2013.12.09.

830

Korupcijas novēršanas un apkarošanas biroja

Korupcijas novēršanas nodaļas vadītāja

D.Kurpniece, 67356168

[Diana.Kurpniece@knab.gov.lv](mailto:Diana.Kurpniece@knab.gov.lv)